## Martínez Mus destaca el treball de l’equip aeri de prevenció “per a detectar i evitar la propagació d’incendis”

*** El conseller de Medi Ambient visita la base de Viver per a conéixer de primera mà el treball que fa l’helicòpter de prevenció d’incendis forestals
* L’aeronau ha intensificat la vigilància en diferents punts calents de la Comunitat Valenciana durant un centenar d’hores en 37 jornades este estiu, en què ha detectat diversos focus**

El conseller de Medi Ambient, Infraestructures i Territori, Vicente Martínez Mus, ha destacat el treball de l’equip aeri de prevenció i de l’helicòpter en què es duen a terme les labors “per a detectar i evitar la propagació d’incendis en tota la Comunitat Valenciana”.

Així s’ha pronunciat Martínez Mus durant la visita a l’aeròdrom de Viver, en què ha remarcat que “els diferents sistemes de prevenció són la millor ferramenta en una lluita que ens concernix a tots en un context marcat pel canvi climàtic”. En este sentit, ha apostat per posar el valor el treball realitzat i intensificar-lo, ja que “detectar un focus a temps pot marcar la diferència”.

L’aeronau, que està activa des de juny, ha reforçat la vigilància este estiu durant un centenar d’hores en 37 jornades, realitzant rutes per les diferents demarcacions forestals de la Comunitat Valenciana, així com en termes municipals amb concentracions de persones i terrenys de valor natural important. A més, malgrat no estar preparada per a sufocar incendis, està disponible per a labors de coordinació, com poden ser les entrades i les eixides de diferents aeronaus durant els treballs d’extinció d’incendis.

El titular de Medi Ambient ha remarcat que este treball va possibilitar que en la jornada del 2 d’agost detectara quatre focus de fum al nord-oest de la província de Castelló.

D’altra banda, durant este temps, la disposició de l’helicòpter també ha permés enviar material als observatoris de Penyagolosa i La Muela, els dos a la província de Castelló, per a instal·lar estacions meteorològiques de prevenció d’incendis forestals.

“Des de la Conselleria de Medi Ambient, Infraestructures i Territori tenim clar que un mitjà com este és necessari i, per això, ja preparem la documentació per a licitar el contracte que ens permetrà tornar a disposar de l’helicòpter l’any que ve per a continuar esta labor de vigilància, que és fonamental i que contribuïx d’una manera efectiva a la dissuasió”, ha sentenciat Martínez Mus.

Fecha: 27/08/2024